ત્યાં અચાનક કપડાંમાં ક્યાંકથી ગરોળી લપાઈ હશે તે આકૃતિના પગ પર સરકી. ઠંડો, લીસ્સો, સહેજ ચીકણો સ્પર્શ. હજુ તો આકૃતિ કંઈક સમજે તે પહેલાં જ એની નજર એના પગર પર ચઢતી ગરોળી ઉપર પડીને એ ચીસ પાડતી ઊભી થઈ ગઈ. પગ ઠમઠોર્યો ને ગરોળી પડી. ચીસો પાડતી આકૃતિ સીધી બાથરૂમમાં ભરાઈ, આખી બાલદી ભરીને એમાં પગ બોળી ઊભી રહી ગઈ. પગ ઘસીને સાબુથી ધોયો. એનો ઊજળો રંગ લાલ થઈ ગયો. બળતરા થવા લાગી.આકૃતિને ગરોળીનો ખૂબ જ અણગમો. સાવ છેટે, દીવાલ પર સરકતી હોય તોય ડરે. વંદાનો ય એવો જ ડર. જુગુપ્સા એવી તો પ્રબળ કે ચીસો પાડીને ઘર આખું ભેગું કરે. દોડાવે સૌને.